Loredana Groza și-a făcut apariția într-un mod inedit în timpul antrenamentelor care au avut loc astăzi pe „Arcul de Triumf”, acolo unde s-au aflat Membrii Generației de Aur.
Mai sunt doar 11 zile până la meciul de retragere al Generației de Aur, partidă care va avea loc pe data de 25 mai, ora 20:30, pe Arena Națională. Mai multe vedete internaționale, printre care Jose Mourinho, Dida sau Rivaldo vor fi prezenți la marele eveniment.
În cursul zilei de astăzi, la ședința de pregătire de pe stadionul „Arcul de Triumf”, acolo unde au fost prezenți Gică Popescu, Florin Prunea, Florin Răducioiu, Miodrag Belodedici sau Marius Lăcătuș, și-a făcut apariția de pe tunel și Loredana Groza.
Artista a alergat alături de legendele fotbalului românesc și a purtat tricoul pe care și Generația de Aur îl va îmbrăca la meciul de sâmbăta viitoare. Loredana Groza va susține un concert în deschiderea evenimentului de pe 25 mai.
„Înainte de 1990, echipa națională obișnuia să meargă în cantonament la mare, iar eu eram cazată în același hotel cu ei. Făceam spectacole pe litoral. Țin minte că Răducioiu stătea deasupra mea.
La cameră, mă refer, să nu se înțeleagă altceva. Erau foarte disciplinați, foarte cuminți, chiar dacă plaja era la câțiva pași de ei.
Belodedici arată foarte bine, are niște ochi foarte frumoși. Dacă știam că are și ochii albaștri, mă mutam în sudul țării, de unde e el.
Voi fi primul artist român care va concerta pe Arena Națională, sper să mă ridic la înălțimea acestor eroi, am înțeles că vor fi suporteri veniți din toată lumea. Asta face cinste țării noastre, este o onoare pentru mine să fiu în mijlocul lor, în mijlocul acțiunii”, a spus Loredana.
Loredana Groza este una dintre cele mai cunoscute și iubite artiste din România. Cu o carieră longevivă și de succes, artista a vorbit despre secretul ei și cum a reușit să rămână în industrie în tot acest timp.
Artista spune că cel mai important lucru este conexiunea pe care o are cu fanii. Ea spune că spectatorii și fanii pot simți sinceritatea și că ea își dedică întregul suflet în tot ceea ce face.
„Anul acesta se împlinesc 40 de ani de când am debutat la Steaua fără nume, dar e doar un număr, nu-l luați ca atare.
Secretul e că de fiecare dată când urc pe scenă mă dăruiesc fără să aștept nimic în schimb, iar publicul cred că simte întotdeauna adevărul și simte când cineva nu se reține și își pune tot sufletul, toată vocea, chit că a doua zi sunt terminată, obosită, știu că în acel moment am dat tot.
Nu contează că am cântat pe un stadion, într-o piață, pentru doi oameni, efortul meu e același de fiecare, nu mă abțin și nu mă rețin”, a declarat Loredana Groza pentru Spynews.ro.